Fagermo tviler på Molde-gull
Med over en fjerdel av Tippeligaen unnagjort sår han tvil om Moldes reelle kapasitet i 2015. Før seriestart uttalte landslagssjef Per-Mathias Høgmo at Tor Ole Skullerud har tidenes bredeste stall i norsk fotball.Odd -treneren har flere ganger denne sesongen uttalt at han er «helt sikker» på at de regjerende seriemesterne vinner også i år. Men etter tre tap og en uavgjort på de åtte første kampene begynner Fagermo å tvile på det han trodde var det overlegent beste laget. - Nei, jeg er ikke lenger like sikker. Utfordringen til Molde er spissituasjonen, sier Fagermo, vel vitende om at Fredrik Gulbrandsen og Mushaga Bakenga er skadet nesten hele sesongen. - De er ikke uslåelige, konstaterer han. De to forhåndsfavorittene Molde og Rosenborg viste svakhetstegn i midtukerunden ved å tape mot henholdsvis Lillestrøm og Mjøndalen. I øyeblikket har sensasjonslaget Stabæk - som møter Molde lørdag - like mange poeng som serieleder Rosenborg.- Det er litt overraskende, jeg må si det. Hadde Rosenborg slått Mjøndalen, hadde jeg trodd på Rosenborg-gull. Men Molde kan fortsatt ta igjen Rosenborg, sier Fagermo, som klargjør finstasen foran lørdagens høytidsdag i norsk fotball. Etter Strømsgodset-triumfen tror treneren på 10 000 tilskuere og folkefest i 16. mai-kampen hjemme mot Haugesund. Med et snitt på 8286 så langt denne sesongen er Odd i ferd med å bli et publikumslag. - Det er fantastiske publikumstall vi har nå. Nå får vi kanskje 10 000 mot Haugesund. Det er veldig bra, mener 48-åringen. Det er ikke bare i Skien det blir mye folk i morgen. Norsk Tipping har kjøpt 12 000 billetter på de ulike arenaene - som sørger for at høytidsdagen får enda fullere tribuner. Her kan du lese våre øvrige vurderinger av dagens oddsobjekter- Vi har mye å takke Norsk Tipping for i norsk idrett, men at de også støtter oppunder fotballens festdag er vi veldig glade for, sier Pål Breen, kommersiell leder i Fotball Media. Han forteller at både Rosenborg og Sarpsborg trekker fullt hus mot henholdsvis Sandefjord og Lillestrøm. Både Molde og Viking har passert 10 000 solgte billetter. Og Vålerenga har invitert 5000 husstander i Mjøndalen til kamp på Ullevaal stadion der de får gratis pølse, brus eller kaffe hvis de tar med innbydelsen. Breen er svært glad for at publikumstallene igjen peker oppover i de to øverste divisjonene. - Bunnnivået ble nådd i 2013. Vi økte publikumstallene i fjor. Og det øker igjen i år i de to øverste ligaene. Det er veldig positivt for fotballen at utviklingen går den rette veien. Rosenborg er et særdeles godt eksempel på at det lønner seg å jobbe godt for å fylle stadion. Prosjektet med å få hele Trøndelag på kamp har vært vellykket, sier Pål Breen. Med et tilskuersnitt på 17 658 begynner publikumsstøtten og stemningen å ligne på gode gamler dager på Lerkendal. VGs oddstipper Rolf Brown mener at 1,45 i hjemmeodds er i laveste laget - selv om det er konkurransedyktig i markedet. Molde har tross alt tapt tre av åtte seriekamper, har noen utfordringer offensivt og det er uklart om viktige Mattias Mostrøm (a) rekker denne kampen. Stabæk har sikret seg seks strake seirer uten å slippe inn ett eneste mål. Nå vil ikke den gode formen vare evig, men spiller man disiplinert her er det mulig å få med seg poeng hjem. Husk ellers at Luc Kassi (mb) er kvitt karantene. Med såpass åpne forutsetninger foreslår vi uavgjort til 4,10 i odds. Spillestopp er lørdag kl. 17.55 og CMore Live 2 viser matchen. Kommersielt samarbeid VG har et kommersielt samarbeid med Norsk Tipping, som innebærer at VG får en andel av inntektene fra spill i regi av tippeselskapet på våre plattformer. Norsk Tipping har ingen innflytelse på temavalg eller innhold, som utelukkende er basert på redaksjonelle vurderinger.
Med hjelp fra Norsk Tipping blir 16. mai-festen enda mer besøkt. Spenning bør det bli nok av: Nå tror Dag-Eilev Fagermo (48) at flere enn Molde kan vinne seriegull.